I foråret fremlagde regeringen et kontroversielt udkast for den lovgivende forsamling om "Interregional juridisk bistand i straffesager" i forbindelse med udleveringsordningen mellem Macao, Kina og Hongkong. Udkastet blev i maj forkastet af den lovgivende forsamling og sendt retur til regeringen til revision på grund af "tekniske problemer". Efter en kort betænkningstid i juni trak regeringen sit udkast tilbage, indtil Macao, Kina og Hongkong når til enighed, og anførte, at det tog længere tid end forventet at nå frem til en aftale på grund af forskelle i de enkelte territoriers retssystemer. Civilsamfundet og advokatstanden har udtrykt bekymring om virkningerne af en eventuel udleveringsaftale. De har også beklaget, at de ikke er blevet hørt i tilstrækkeligt omfang.

Den 16. december vedtog den lovgivende forsamling ændringerne til valgloven. Ændringerne omfatter nye krav til valgte embedsmænds edsaflæggelse og enkeltpersoners ret til at deltage i valgkampagner. Ministeren for administration, Sonia Chan, udtalte, at ændringerne var nødvendige i forlængelse af fortolkningen af den nationale folkekongres' stående udvalg om lovgivere i Hongkong.

Den 9. august godkendte lovgiverne en ændring af valgloven for den lovgivende forsamling, der havde til formål at skærpe kampagnereglerne. Antallet af direkte valgte pladser forbliver uændret. Formålet med ændringerne var at sikre, at valgprocessen blev gennemført behørigt. Prodemokratiske lovgivere betegnede det som en forspildt chance for at forbedre demokratiet og efterlyste mere grundlæggende reformer, herunder en drøftelse af at indføre direkte valg.

Regeringen i Macao har haft fokus på at forbedre regionens lovfæstede regeringsførelse, omlægning af økonomien med henblik på at gøre den bæredygtig og forbedre befolkningens levestandard ved at nedbringe sociale skævheder og øge udbuddet af almene boliger.

Det er en hovedprioritet at forbedre tilværelsen for de almindelige mennesker, som står over for stigende leve- og boligomkostninger. Macao lider fortsat under akut mangel på arbejdskraft. Importeret arbejdskraft har imidlertid udviklet sig til et følsomt emne, og der er ikke politisk enighed om, hvordan problemet skal løses. Der er behov for modernisering og større effektivisering af Macaos offentlige administration, og der er i denne forbindelse iværksat administrative reformer.

Macaos markedsbaserede økonomi fungerede fortsat effektivt, den økonomiske vækst led dog de første to kvartaler under stærkt faldende spilleindtægter, som området i for høj grad er afhængig af. Der er fortsat overskud på Macaos budgetreserver. I tredje kvartal steg BNP igen, hvilket er en stigning for første gang i to år. For at reducere landets store afhængighed af kasinoindustrien lancerede regeringen sin første femårige udviklingsplan (2016-2020) nogensinde.

Regeringslederen blev valgt i 2014 uden modstand. Det var tredje gang i træk, at der kun var opstillet én kandidat til valget af regeringsleder. Macaos forfatning og andre retsakter åbner ikke mulighed for gennemførelse af almindelige direkte valg. EU opfordrer imidlertid myndighederne i Macao til at overveje, hvordan de kan fremme en større inddragelse af offentligheden i valget af regeringslederen og derigennem øge denne posts legitimitet samt bidrage til god regeringsførelse.

Siden Macao blev overdraget til Folkerepublikken Kina i 1999, har Den Europæiske Union (EU) og dens medlemsstater nøje fulgt den politiske og økonomiske udvikling i Det Særlige Administrative Område Macao (SAR), der bygger på princippet om "et land, to systemer". EU støtter sin "ét Kina"-politik og princippet med "ét land, to systemer" og dets gennemførelse.

På omtrent samme tidspunkt indrømmede retshåndhævende myndigheder, at de i de seneste år havde udleveret mindst tre personer, hvoraf to havde permanent opholdstilladelse i Hongkong, til myndighederne i selve Kina, på trods af retsafgørelser, der fastslog, at sådanne udleveringer var ulovlige. Dette gav anledning til yderligere bekymringer i forbindelse med de løbende drøftelser af en udleveringsaftale. I 2015 beskæftigede FN's Komité mod Tortur sig i sine konklusioner om Macao med spørgsmålet om udlevering af flygtninge. Det ser imidlertid ikke ud til, at myndighederne i Macao har taget fat om dette problem på tilfredsstillende vis. EU gentager, at den lægger stor vægt på retsstatsprincippet og respekt for menneskerettigheder samt på behovet for fuld overholdelse af folkeretten i forbindelse med udleveringsaftaler.

Lige muligheder, rettigheder og friheder. I henhold til princippet med "ét land, to systemer", blev Macaoborgernes grundlæggende rettigheder og friheder fortsat respekteret, og retsstatsprincippet blev opretholdt. Macao har et højt niveau for borgerrettigheder og respekt for menneskerettigheder og grundlæggende friheder. Regeringen var dog stadig imod et forslag fra FN's Komité mod Tortur om at oprette et uafhængigt menneskerettighedsorgan med den begrundelse, at denne anbefaling ikke fandt anvendelse på Macao som et Særligt Administrativt Område under Folkerepublikken Kina.

Medierne var fortsat tilstrækkeligt forskelligartede og var i stand til at give udtryk for en lang række synspunkter uden restriktioner. Der ser ud til at forekomme en vis grad af selvcensur, navnlig i kinesisksprogede medier og i forbindelse med rapportering om kinesiske anliggender. De internationale medier opererer frit. Macaos journalistforbund har udtalt, at det er stærkt bekymret over, at journalister gentagne gange er blevet krænket og fjernet, da de dækkede Pearl Horizon-protesterne den 20. december. Ifølge forbundet udgjorde denne adfærd en krænkelse af pressefriheden, og det udtrykte bekymring over, at en journalist fra Hongkong-avisen Apple Daily var blevet nægtet adgang til Macao for at dække protesterne. Det er ikke første gang, at journalister og medlemmer af politiske grupper fra Hongkong er blevet nægtet adgang.

Der er stadig problemer med forskelsbehandling på grundlag af seksuel orientering og kønsidentitet, især inden for beskæftigelse, uddannelse og sundhedspleje. Forhold mellem personer af samme køn er endnu ikke omfattet af den retsakt, som gør vold i hjemmet til en strafbar handling. FN's Komité for Økonomiske, Sociale og Kulturelle Rettigheder har tilskyndet Macao til at vedtage omfattende antidiskriminationslovgivning for lesbiske, bøsser, biseksuelle og transpersoner. Der er desuden behov for mere lovgivning for at fremme ligestilling mellem kønnene, f.eks. vedrørende seksuel chikane.

Macaos regering har gjort en yderligere stor indsats for at bekæmpe grænseoverskridende kriminalitet, navnlig menneskehandel. Komitéen til bekæmpelse af menneskehandel, som er et tværministerielt organ, der omfatter repræsentanter for regeringen, retshåndhævelse samt for retlige og sociale anliggender, fortsatte med at bekæmpe menneskehandel og gennemføre foranstaltninger til forebyggelse og beskyttelse af ofre. På trods af et stort antal klager er antallet af retssager og domme for menneskehandel fortsat lavt. Regeringen gav udtryk for sin vilje til at tage fat på problemet og hilste samarbejde med internationale partnere, herunder EU, velkommen.

Macao har ikke effektivt håndhævet forsamlingsfrihed og kollektive overenskomstforhandlinger som nedfældet i Den Internationale Arbejdsorganisations konventioner. Private lovforslag om fagforeninger og kollektive overenskomstforhandlinger er gentagne gange blevet forkastet i den lovgivende forsamling. Arbejdstagere kan frit deltage i fagforeningsaktiviteter og faglige aktioner, men de er ikke beskyttet mod repressalier. Artikel 70 i loven om arbejdsmarkedsforhold giver arbejdsgivere mulighed for at bringe et ansættelsesforhold til ophør uden berettiget årsag ved at give en beskeden kompensation. I 2016 forkastede den lovgivende forsamling for syvende gang lovforslaget om fagforeninger, selvom der var flere stemmer for end året før. Mange lovgivere anførte Macaos underpræsterende økonomi og "dårlig timing" som hovedårsagerne til at forkaste lovforslaget.

Der blev løbende gennemført holdbare foranstaltninger til bekæmpelse af korruption , selvom der har været nogle højt profilerede sager i løbet af året. Kommissionen til bekæmpelse af korruption (CCAC) kritiserede regeringen for at overtræde loven i forbindelse med en aftale om bytte af fast ejendom, der involverede en lokal fabrik. Kommissionen fremførte, at aftalen var ulovlig og opfordrede til, at stedet skulle registreres og beskyttes.

Økonomisk udvikling

Macaos økonomi har oplevet en markant afmatning de seneste år, eftersom kasinoindustrien blev hårdt ramt af opbremsningen af økonomien i Kina og kampagnen om bekæmpelse af korruption i Fastlandskina. Macaos BNP styrtdykkede i 2015 med 20,3 % i faste priser. Faldet blev gradvist mindre i tredje kvartal af 2016, da BNP steg igen med 4 % i faste priser, hvilket var første registrerede kvartalsvise vækst i to år. Samlet set faldt økonomien i 2016 med 2,1 % i faste priser. Spilleindtægterne steg igen i anden halvdel af 2016, efter mere end to år med uafbrudt fald. De samlede spilleindtægter faldt i 2016 med blot 3,3 % til 230,8 mia. MOP, hvilket er en betydelig forbedring i forhold til det tocifrede fald i 2015. Turismen stiger fortsat takket være to nye spillesteder, Wynn Palace og Parisian. Antallet af besøgende steg med 0,8 % til 30,9 millioner i 2016. De fleste turister til Macao kom fortsat fra Kina, der tegnede sig for to tredjedele af antallet af besøgende i de første 11 måneder af 2016, efterfulgt af Hongkong (21 %), Taiwan (3,5 %), Korea (2,1 %) og Japan (1 %).

For at reducere den for store afhængighed af kasinoindustrien lancerede regeringen i september sin første femårige udviklingsplan (2016-2020) nogen sinde, der fastlagde ambitiøse udviklingsmål for at forbedre levevilkårene og diversificere økonomien. Formålet med planen er at gøre Macao til et internationalt turist- og forlystelsescentrum og oprette en kommerciel handelsplatform mellem kinesisk- og portugisisktalende lande ("Centrum og platform"-politikkerne). Desuden omfatter planen øgede bestræbelser på at opnå moderat økonomisk diversificering og styrkelse af regionalt samarbejde, især med Guangdongprovinsen, som fastsat i Kinas 13. femårsplan (2016-2020).

Den femårige udviklingsplan foreslår specifikke politiske foranstaltninger, der skal reducere den økonomiske afhængighed af spil på lang sigt. Disse omfatter: begrænsning af nye spilleborde til maksimalt 3 % flere om året i 10 år fra 2013 øget andel af ikke-spillerelaterede elementer fra nuværende 6,6 % af de samlede spillerelaterede indtægter til 9 % inden 2020 større beskæftigelse i detail-, hotel- og fremstillingssektoren styrkelse af finansielle tjenesteydelser og oprettelse af Macaos udviklingsfond (primært en statslig investeringsfond) inden 2019.

Planen omfatter desuden en række initiativer, der skal styrke kreative industrier, infrastrukturudvikling, udvikling af en intelligent by, miljøbeskyttelse samt forbedre sundheds-, uddannelses- og boligområdet. Der er en henvisning til "One Belt, One Road"-initiativet og Macaos mulige rolle i initiativet, navnlig med hensyn til sejlruten og som virksomhedsformidler for portugisisktalende lande. Efter revisionen af havområderne i 2015 forsøger Macao nu at styrke landets maritime økonomi og optimere sit bidrag til "One Belt, One Road"-initiativet.

I november fremlagde Fernando Chui sin politik for 2017 for den lovgivende forsamling. Regeringen forpligtede sig til at tilskynde aktører til at opføre boutiquehoteller og indkøbscentre, gennemføre en handlingsplan, der skal hjælpe SMV'er med at deltage i storstilede udstillinger og udvide “Young Enterprise”-ordningen samt tilbyde kvalitetsuddannelse til unge.

Politikken omfattede også en række velfærdsforanstaltninger og -tilskud, herunder populære kontante udbetalinger til indbyggerne i Macao for tiende år i træk.

Macaos finanspolitiske stilling er fortsat stærk med store reserver. Budgetreserverne skønnedes at ville nå 468 mia. MOP, svarende til 130 % af BNP. Dette er ekstremt højt for et område med under en halv million mennesker (fraregnet udenlandske arbejdstagere). Macao har løbende registreret et overskud på budgettet på trods af et betydeligt fald i spilleafgifterne i 2015 og 2016.

Macao lider fortsat under akut mangel på arbejdskraft. Arbejdsløsheden har været på maksimalt 2 % de sidste fire år, og var på 1,9 % i 2016. Økonomien er derfor stærkt afhængig af udenlandske arbejdere og faguddannede. På trods af den økonomiske nedgang var der over 180 000 udenlandske arbejdstagere i 2016, hvilket svarer til 45 % af den erhvervsaktive befolkning. Importeret arbejdskraft er blevet et følsomt politisk emne. I november gentog økonomi- og finansministeren, Lionel Leong, i den lovgivende forsamling, at Macaos regering ville sikre beskæftigelsesmuligheder for den lokale befolkning, og at den ville gennemføre en ordning, der skal få udenlandske arbejdstagere til at forlade Macao. Lovgiverne beklagede misbruget af ordningen for import af arbejdskraft, der førte til tab af arbejdspladser og stagnerende lønninger for lokale arbejdstagere samt langsommere karriereudvikling for visse ledere. Erhvervslivet har imidlertid gentagne gange klaget over manglen på kvalificerede faguddannede til at varetage deres voksende aktiviteter.

Kinas 13. femårsplan indeholdt et kapitel specifikt om Macao (samt Hongkong), og her fremhævedes det tættere samarbejde mellem Kina og Hongkong/Macao. Kina bakkede op om udvikling af samarbejdsplatforme for Guangdong-Hongkong–Macao og om Hongkongs og Macaos vigtige rolle i Pan-Pearl River Delta-regionen og om udviklingen af området Guangdong-Hongkong-Macao Big Bay. I marts udstedte statsrådet retningslinjer om at styrke samarbejdet inden for Pan-Pearl River Delta-regionen, der omfatter 9 regioner – Fujian, Jiangxi, Hunan, Guangdong, den selvstyrende region Guangxi Zhuang, Hainan, Sichuan, Guizhou og Yunnan — samt De Særlige Administrative Områder Hongkong og Macao ("9+2). Kinas centralregering betragter regionen som pioner for reformer, der er et centralt område for Fastlandskina til sikring af samarbejdsmuligheder med Hongkong og Macao, og som et særdeles vitalt område med hensyn til at udvikle “One Belt, One Road”-initiativet.

Macao arbejder derfor fortsat på at fremme yderligere integration med Pearl River Delta-regionen og havde til hensigt at skabe sig en nicheposition som brobygger mellem Kina og de portugisisktalende lande under forummet for samarbejde om økonomi og handel. Ud over Pearl River Delta-regionen omfatter Macaos regeringsleders politik også det omtalte større samarbejde med andre kinesiske provinser/kommuner, såsom Jiangsu, Beijing and Tianjin, og med traditionelle industriområder i Kinas midtvestlige og nordøstlige regioner.

I oktober var Macao vært for den femte ministerkonference i Forummet for Økonomisk og Handelsmæssigt Samarbejde mellem Kina og de portugisisktalende lande. Den kinesiske premierminister Li Keqiang deltog i forummet, der havde til formål at styrke Kinas økonomiske forbindelser med udviklingslandene og at anvise en ny kurs for Macao. Lis besøg blev fortolket ikke alene som en klar opbakning til Macaos økonomiske politikker men også som et udtryk for Kinas generelle tilfredshed med Macao, herunder den politiske udvikling. Han fremlagde desuden 19 foranstaltninger, der skal transformere Macaos økonomi, og som omfatter:

Støtte fra Kinas centralregering til Macaos udvikling af et RMB-clearingcenter mellem Kina og portugisisktalende lande og hjælp til at udvikle finansiel leasing, e-handel og eksportkreditforsikring.